Politiet advarer ældre borgere mod tricktyve efter flere tilfælde den seneste uges tid.

Tirsdag eftermiddag blev en ældre kvinde udsat for tricktyveri i sit hjem på Borregårdsvej i Overlade. Nordjyllands Politi har indtil videre kun ganske sparsomme oplysninger om tricktyveriet, men gerningsmanden beskrives som en mørklødet mand. Politiet advarer nu imod tyverierne, efter at der har været flere tricktyverier i landsdelen i løbet af den seneste uge. - Det her kommer lidt i bølger, og i sidste uge havde vi tilfælde i Hobro, Aalborg og Skagen. Tyvene udvælger typisk lette ofre, ældre mennesker på 75 år og derover, og vi vil opfordre til at være meget opmærksomme på det her, siger vagtchef ved Nordjyllands Politi, Åge Pedersen.